b'\n_START_ARTICLE_\nKiviojakankaan j\xc3\xa4tinkirkko\n_START_SECTION_\nSijainti\n_START_PARAGRAPH_\nJ\xc3\xa4tinkirkko sijaitsee alle 10 kilometri\xc3\xa4 Pattijoen kirkosta kaakkoon Kastellinper\xc3\xa4ll\xc3\xa4 kyl\xc3\xa4n etel\xc3\xa4puolella sijaitsevalla Kiviojakankaalla. Sek\xc3\xa4 Korvenkangas ett\xc3\xa4 Kiviojakangas ovat yli 15 metri\xc3\xa4 korkeita m\xc3\xa4ki\xc3\xa4, joiden laella on kivikkoa ja kivir\xc3\xb6ykki\xc3\xb6it\xc3\xa4. Muinaismuistot sijaitsevat m\xc3\xa4en laen it\xc3\xa4rinteess\xc3\xa4. Kohteeseen tai sen l\xc3\xa4helle ei johda tiet\xc3\xa4.\n_START_SECTION_\nJ\xc3\xa4tinkirkko\n_START_PARAGRAPH_\nJ\xc3\xa4tinkirkko on vain yksi Raahen Pattijoella sijaitsevista kivr\xc3\xb6ykki\xc3\xb6- ja j\xc3\xa4tinkirkkokeskittym\xc3\xa4st\xc3\xa4. J\xc3\xa4tinkirkon pohjoispuolella sijaitsee Lidar-keilauksen mukaan viisi r\xc3\xb6ykki\xc3\xb6t\xc3\xa4, joissa n\xc3\xa4ytt\xc3\xa4isi olevan yhteens\xc3\xa4 viisi kuoppaa. Kuopat muistuttavat niin sanottuja rakkakuoppia. R\xc3\xb6ykki\xc3\xb6iden halkaisijat ovat 5\xe2\x80\x937 metri\xc3\xa4 ja korkeus noin 60 senttimetri\xc3\xa4. Suurin kuoppa vaikuttaisi olevan halkaisijaltaan useita metrej\xc3\xa4 ja se muistuttaa enemm\xc3\xa4nkin py\xc3\xb6re\xc3\xa4n muotoista keh\xc3\xa4vallia tai asuinpaikkavallia._NEWLINE_J\xc3\xa4tinkirkko on vain puoliksi tunnistettavissa. Lounainen ja luoteinen kivivalli ovat maastossa n\xc3\xa4kyviss\xc3\xa4. Paikalla suoritettu Lidar-keilaus paljasti siit\xc3\xa4 osittaisen suorakulmaisen rakenteen, jonka luoteiskulmauksessa on suorakulmainen nurkkaa. Nurkasta etenee kaakkoon 40 metri\xc3\xa4 pitk\xc3\xa4 kivivalli, jonka keskelt\xc3\xa4 katkaisee raivatun n\xc3\xa4k\xc3\xb6inen kulkuv\xc3\xa4yl\xc3\xa4 eli portti. Portti aukeaa j\xc3\xa4tinkirkon oletetusta keskipisteest\xc3\xa4 suoraan l\xc3\xa4nteen. Nurkasta it\xc3\xa4-koilliseen kulkee suora 21 metri\xc3\xa4 pitk\xc3\xa4 kivivalli, joka loppuu m\xc3\xa4en jyrkkenev\xc3\xa4\xc3\xa4n rinteeseen. J\xc3\xa4tinkirkon etel\xc3\xa4p\xc3\xa4\xc3\xa4ss\xc3\xa4 kivivallin toinen nurkka erottuu py\xc3\xb6re\xc3\xa4n\xc3\xa4, mutta sen etel\xc3\xa4sivun kivivalli on vain kymmenen metri\xc3\xa4 pitk\xc3\xa4. Muita j\xc3\xa4tinkirkon rakenteita ei keilauskuvasta erotu. J\xc3\xa4tinkirkon pituusakseli osoittaa 166\xc2\xb0 pohjoisesta l\xc3\xa4nteenp\xc3\xa4in eli noin l\xc3\xa4nsiluoteeseen. Vaikutelmaksi j\xc3\xa4\xc3\xa4 keskener\xc3\xa4inen tai osittain tuhoutunut j\xc3\xa4tinkirkko. J\xc3\xa4tinkirkon sis\xc3\xa4osassa puhtaaksi raivatulla alueella on j\xc3\xa4ljell\xc3\xa4 muutama suurempi kivenlohkare.\n_START_SECTION_\nTutkimuksia\n_START_PARAGRAPH_\nKohdetta ei ole tutkittu. Vuonna 1975 k\xc3\xa4vi Paula Purhonen tarkastusmatkallaan t\xc3\xa4\xc3\xa4ll\xc3\xa4 ja vuonna 1997 tutustui Mika Sarkkinen kohteeseen kunnallisen inventoinnin yhteydess\xc3\xa4.'